તલાટી કમ મંત્રીઓની માસ CL
નવગુજરાત સમય | Publish Date: Sep 30 2018 10:45AM
નવગુજરાત સમય > આણંદ, પેટલાદ
- પડતર માગણીના પ્રશ્ને આણંદના તલાટી કમ મંત્રીઓ કામથી અળગા રહ્યા : સરકાર હકારાત્મક નિર્ણય લે તેવી માગ
- તલાટી-કમ-મંત્રીઓની વર્ષોથી વણસંતોષાયેલી માંગણીઓના સંદર્ભે શનિવારે રાજ્યભરના તલાટી-કમ-મંત્રીઓએ માસ સીએલ અને પરચુરણ રજા મૂકી કામથી અળગા રહ્યા હતા. આણંદ જિલ્લામાં પણ તમામે તાલુકા મથકે દેખાવ કરી મામલતદારને આવેદનપત્ર સુપ્રત કર્યું હતુ.
રાજ્યમાં ફરજ બજાવતાં તલાટી કમ મંત્રી (પંચાયત) સંવર્ગના વિવિધ પ્રશ્નો અને માંગણીઓ અંગે ગુજરાત રાજ્ય તલાટી કમ મંત્રી મહામંડળ દ્વારા સરકારમાં વારંવાર રજૂઆત કરવા છતાં કોઇ પણ પ્રશ્ન હલ નહીં થતાં સમગ્ર રાજ્યના તમામ તલાટી કમ મંત્રીઓમાં અસંતોષની લાગણી વ્યાપી જવા પામી છે. સરકારમાં રજૂઆત કરવા તથા વિરોધ પ્રદર્શન કરવા વિવિધ કાર્યક્રમોનું આયોજન કરાયું હતું. શનિવારે રાજ્યભરના તલાટી કમ મંત્રીઓ માસ સીએલ તથા પરચુરણ રજા મૂકી કામથી અળગા રહ્યા હતા. આણંદ જિલ્લાના તલાટીઓએ પણ આજે વિરોધ પ્રદર્શન કરી મામલતદારને આવેદનપત્ર સુપ્રત કર્યું હતું.
આણંદ જિલ્લામાં ફરજ બજાવતા ૩૦૯ જેટલાં તલાટી કમ મંત્રીઓમાંથી શનિવારે ૧૭૫ તલાટી કમ મંત્રીઓએ માસ સીએલ તથા ૧૩૪ તલાટી કમ મંત્રીઓએ પરચુરણ રજા મૂકી કામથી અળગા રહ્યા હતા. આણંદ જિલ્લા તલાટી કમ મંત્રી એસો.ના પ્રમુખ ડાહ્યાભાઈ પ્રજાપતિ અને મહામંત્રી પ્રકાશભાઇ પ્રજાપતિએ આ અંગે જણાવ્યું હતું કે, તલાટીઓની વણસંતોષાયેલી માંગણીઓ અંગે સમગ્ર રાજ્યના તલાટી-કમ-મંત્રીઓ રજા મૂકી કામથી અળગા રહ્યા છે. આણંદ જિલ્લાના તલાટી કમ મંત્રીઓએ પણ તાલુકા મથકોએ ઉપસ્થિત રહી મામલતદારને આવેદન આપી વિરોધ પ્રદર્શન કર્યું હતું અને પોતાની વણ સંતોષાયેલી માંગણીઓ અંગે સરકાર સકારાત્મક નિર્ણય લે તેવી માંગણી કરી હતી.
આંકલાવ તાલુકા પંચાયત પરિસરમાં તલાટીઓના ધરણાં
આંકલાવ તાલુકામાં પંદર તલાટીઓ કામકાજથી દૂર રહીને તાલુકા પંચાયતના પરિસરમાં દેખાવ પ્રદર્શન કર્યો હતો. સવારથી ધરણા કાર્યક્રમ આપ્યો હતો. જેને લઈને ગામમાં કેટલીક ગ્રામ પંચાયતો બંધ રહી હતી. આમ પણ આંકલાવ તાલુકાના ગ્રામ પંચાયતોની સંખ્યામાં તલાટીઓની સંખ્યા ઓછી હોવાના કારણે કેટલાક તલાટીઓ અનેક જગ્યાએ ચાર્જમાં છે અને પંચાયતને પૂરેપૂરો સમય ન ફાળવી શકવાના કારણે અરજદારોના અને વિકાસના કામોમાં પણ અવરોધ ઊભો થતો જોવા મળે છે. જેને લઈને તલાટીઓ અવાર નવાર કામના ભારણ હેઠળ પીસાતા હોવાની ફરિયાદો કરે છે. તલાટીઓને ગ્રામ પંચાયતની કામગીરી સિવાય સરકારની કેટલીક યોજનાઓમાં પણ તેમને સીધી રીતે સામેલ કરવામાં આવે છે. જેનો વિરોધ છે.
ખેડાના તમામ તલાટી રજા પર ઊતરીને કામથી અળગા રહેતાં અરજદારોને હાલાકી
વિવિધ પડતર પ્રશ્નોનું નિરાકરણ નહીં થતાં ખેડા જિલ્લાના તલાટીઓમાં ભારે રોષ વ્યાપી ગયો છે. શનિવારે જિલ્લાના તમામ તલાટી કમમંત્રી સામૂહિક રજા પર ઉતરીને દેખાવો કર્યા હતા. સાથે સાથે તાલુકા પંચાયતની કચેરીઓએ ઉગ્ર સૂત્રોચ્ચારો પણ કર્યા હતા. તલાટીઓ કામકાજથી અળગા રહેતા ગ્રામજનોને ભારે હાલાકીનો સામનો કરવો પડ્યો હતો. ખેડા જિલ્લા તલાટી કમ મંત્રી મંડળના પ્રમુખ અજેયસિંહ જામ અને મહામંત્રી કલ્પેશસિંહ રાઉલજીએ જણાવ્યું હતું કે, વિવિધ માગણીઓ અંગે સરકારમાં અનેકવાર રજૂઆતો કરી છે. છતાં અમારા પડતર પ્રશ્નોનું આજદિન સુધી કોઇ નિરાકરણ કરાયું નથી. જેથી રાજય તલાટી મંડળ દ્વારા વિવિધ કાર્યક્રમો આપવામાં આવ્યા છે.